**Til deg i 10 klasse skoleåret 2019/2020**

**VESTVÅGØY KOMMUNE**

Informasjon om karaktersetting, eksamen og retten til å klage

I løpet av våren 2020 vil du få fastsatt karakterene som skal stå på Vitnemål for grunnskolen. For enkelte fag har du fått avgangskarakter (standpunkt) tidligere – f.eks. i Mat og helse.

Vestvågøy kommune har utarbeidet denne informasjonen om hvilke rettigheter og plikter som er knyttet til avslutningen av grunnskolen til deg og til dine foresatte. Håper den kan være til hjelp og nytte for dere.

Husk også å ta kontakt med rektor ved skolen dersom du/foresatte er usikker på, eller har spørsmål til, det som tas opp i denne informasjonen.

**Fritak fra vurdering med karakter i fag:**

Dersom du har vedtak om spesialundervisning, og får opplæring etter IOP i ett eller flere fag, kan dine foresatte velge om du skal ha vurdering med eller uten karakter i de fagene det gjelder. I fag der det blir gitt både skriftlig og muntlig karakter kan dine foresatte velge om du skal ha skriftlig og/eller muntlig karakter.

Dersom du på grunn av sykdom, skade eller dysfunksjon diagnostisert av en sakkyndig, har problem med å greie begge målformene i norsk, eller dersom du ikke har gjennomgått hele ungdomstrinnet i norsk grunnskole, har du rett til fritak fra vurdering med karakter i skriftlig sidemål. Du har også rett til fritak fra vurdering i norsk sidemål hvis du har fulgt særskilt språkopplæring i norsk i deler av opplæringen på ungdomstrinnet.

Dersom du får tilrettelagt opplæring i kroppsøving som ikke kan vurderes med karakter, kan du få et vedtak om fritak fra vurdering med karakter i kroppsøving.

Dersom du er fritatt for vurdering med karakter i ett eller flere fag, skal du likevel ha underveisvurdering og halvårsvurdering uten karakter. Skolen har plikt til å veilede dine foresatte om hva det vil bety for deg å ha fritak for vurdering med karakter.

**Underveisvurdering og halvårsvurdering:**

Muntlig og/eller skriftlig underveisvurdering skal gis løpende og systematisk og være til hjelp i læreprosessen. Halvårsvurdering er en del av underveisvurderinga. Halvårsvurdering uten karakter skal gi veiledning om hvordan du kan øke kompetansen din i faget. Halvårsvurdering med karakter skal vise kompetansen din i fag i forhold til kompetansemåla i læreplanen. I vurderingen med karakter i faget kroppsøving skal innsatsen i faget være en del av grunnlaget for vurdering.

**Vurdering i orden og i oppførsel:**

I orden og i oppførsel skal det gis halvårsvurdering både uten karakter og med karakter samt standpunkt-karakter etter 10. årstrinn. I vurderingen med karakter skal det tas hensyn til elevens forutsetninger.

**Varsel til hjemmet:**

Dersom det er fare for at du ikke kan få halvårsvurdering med karakter eller standpunkt-karakter i ett eller flere fag, skal du/foresatte ha skriftlig varsel om det så tidlig at du får mulighet til å skaffe deg grunnlag for vurdering med karakter. Dersom det er fare for at du i halvårsvurdering med karakter eller i standpunktkarakter kan få karakter Nokså god eller Lite god i orden og i oppførsel, skal du og foreldrene dine ha skriftlig varsel så tidlig at en bedring i orden/oppførsel kan gi karakteren God.

Dersom du får «Ikke vurderingsgrunnlag (IV)» som standpunktkarakter i et fag, så får du heller ikke gå opp til skriftlig eller muntlig eksamen i faget.

**Fritak fra skriftlig/muntlig eksamen:**

Når det foreligger tungtveiende grunner kan du, etter søknad fra foresatte, bli fritatt fra eksamen. Rektor avgjør. Om du er fritatt fra vurdering med karakter i prøvefaget, skal du ikke delta i eksamen. Om du er fritatt fra vurdering med karakter i skriftlig sidemål og skal opp til eksamen i norsk skriftlig, skal du likevel gjennomføre eksamen i norsk over to dager, men skrive på hovedmålet begge dagene.

**Spesielle ordninger under skriftlig og/eller muntlig eksamen:**

Noen elever har behov for spesielle hjelpemidler, ekstra tid eller et eget opplegg for å gjennomføre skriftlig og muntlig eksamen. Hjelpetiltakene skal imøtekomme behovet for spesiell tilrettelegging så langt råd er, men må ikke gi eleven fordeler framfor andre som ikke får slik tilrettelegging. Tiltakene må heller ikke være så omfattende at eleven ikke blir prøvd i kompetansemålene i faget. Der det i kompetansemålene er krav om skriftlige og muntlige ferdigheter, skal eksamen være slik at disse ferdighetene blir prøvd. Rektor avgjør, etter søknad, hva slags ordning som skal benyttes. Det er klagerett på rektors avgjørelse. Fylkesmannen er klageinstans.

**Føring av fravær på vitnemålet:**

Fravær fra opplæringa skal føres på vitnemålet i dager og i enkelttimer. Når du har lagt fram dokumentasjon på årsaken til fraværet, kan du eller foreldrene dine kreve at årsaken til fraværet blir ført på et vedlegg til vitnemålet.

Du kan kreve at inntil 10 fraværsdager pr. skoleår ikke blir ført på vitnemålet, dersom du kan dokumentere fraværet i helsegrunner og permisjon fra skolen.

**Ønsker du å klage på karakteren?**

Du kan klage på standpunktkarakterer i orden og oppførsel, i fag, på eksamenskarakterer og på vedtak om ikke å få standpunktkarakter. Du, eller den du har gitt fullmakt til, har klagerett. Er du under 15 år, må du ha samtykke fra foresatte. De foresatte har også en selvstendig klagerett.

**Klagefristen** er 10 dager fra det tidspunkt du/foresatte har fått melding om karakterene, eller dere burde gjort dere kjent med karakterene. Fristen for klage blir avbrutt når du/foresatte ber om en begrunnelse for karakteren det klages på. Ny 10-dagers klagefrist gjelder fra det tidspunkt klager får begrunnelsen.

Når du ønsker å klage:

Rådfør deg med faglærer og få begrunnelse for karakteren før du klager.

Klagen må være skriftlig og ha underskrift, og den må inneholde din privatadresse. I klagen må du oppgi hvilken karakter du klager på, og hvorfor du klager. Klagen leveres rektor ved skolen.

Når du klager, kan resultetet bli at karakteren blir stående, at karakteren blir satt opp eller ned.

**Klagebehandling:**

Klage på standpunktkarakterer i fag og i orden og oppførsel, skal sendes til rektor på skolen. En begrunnelse fra faglærer/kontaktlærer og en uttalelse fra rektor om saksbehandlingen ved skole sendes sammen med klagen til Fylkesmannen. Fylkesmannen avgjør om du får ny vurdering eller ikke, og sender melding om avgjørelsen til deg med kopi til skolen. Dersom avgjørelsen er at du skal få ny vurdering, foretar rektor og faglærer ny vurdering, og rektor setter endelig karakter. Du får melding fra skolen om resultatet av ny vurdering. **Denne avgjørelsen kan du ikke klage på.** Skolen gir melding til inntakskontoret for videregående opplæring dersom resultatet blir en ny karakter.

I klage som gjelder **orden og oppførsel**, avgjør Fylkesmannen om karakteren skal endres og fastsetter endelig standpunktkarakter. Du får melding om dette med kopi til skolen.

**Klage på vedtak om spesiell tilrettelegging av eksamen:**

Du kan klage på rektors avgjørelse om spesiell tilrettelegging av eksamen. Klagen skal leveres til rektor. Rektor sender klagen sammen med sitt eget vedtak og eventuelt en sakkyndig vurdering til Fylkesmannen til behandling.

**Klage på skriftlig eksamen:**

Dersom du, etter å ha rådført deg med faglærer eller andre med kunnskap i faget, bestemmer deg for å klage, sender du klagen til rektor. En klagenemnd oppnevnt av Fylkesmannen vurderer klagen og fastsetter karakter. Du får melding om dette med kopi til skolen. Fylkesmannen sender melding om endringer til inntakskontoret for videregående opplæring.

**Klage på muntlig eksamen:**

Du kan klage på formelle feil gjort i gjennomføringen av eksamen, og som har betydning for eksamensresultatet. Du kan ikke klage på karakteren. Klagen sendes rektor, som videresender klagen til Fylkesmannen. Dersom Fylkesmannen finner klagen berettiget, skal karakteren annuleres. Du kan da velge om du vil ta eksamen pånytt.

Dersom klage fører til at karakterer endres, skal skolen skrive ut **nytt vitnemål** til deg. Da må du levere det første vitnemålet tilbake til skolen.